། །དུད་སོལ་ལྷ་མོའི་ཡིག་སྣ་ཐོར་བུ་སྣ་ཚོགས་ཆབས་ཅིག་བྲིས་པ་ལགས་སོ།།
དུད་སོལ་མའི་ཞལ་ཧོཾ་ཟིན་བྲིས་ལ་དཔྱད་པར།། ༈ བཅའ་གཞིའི་སྐབས་མགོན་པོའི་གཏོར་མ་དང་དབྱིབས་ཇི་འདྲ་ཞིག་བཞེངས་པ་འཐད།། ༈ མགོན་པོ་ཉིད་ཀྱི་གཏོར་མར་ཡང་དཀྱིལ་འཁོར་བསྐྱེད་རྒྱུའི་ཆ་བྱེད་ན་ནི་ཆགས་མེད་ལུགས་འདྲ་བ་བྱེད་ན་མ་གཏོགས་མཆོད་གཏོར་ལོགས་སུ་དགོས་ལ་ཁད་བྱུང་། ཡང་ན་ནི་རས་བྲིས་ཀྱི་དཀྱིལ་འཁོར་རམ་ཚོམ་བུ་སོགས་དགོས་ལ་ཁད་བྱུང་ཡང་དེ་མི་བྱེད་ཕྱིན་གཏོར་མ་དེ་ཁར་བསྐྱེད་པ་ལས་འོས་མེད་པས། གཏོར་མ་དེ་ལ་སྒྲུབ་གཏོར་ཟེར་དགོས་ལ། རྟེན་གཏོར་ཡང་ཟེར། དེ་བཞིན་དུད་སོལ་མའི་ཉིན་ལྟར་གཤེགས་རྒྱུ་དེ་མིན་པའི་གཏོར་མ་འཛུགས་གཏོར་དེ་ཡང་གསང་སྒྲུབ་ནང་རྟེན་གཏོར་གསུངས་འདུག་པ་དེ་དང་གཅིག་ཡོང་ངམ། འདི་དང་དཀྱིལ་འཁོར་དངོས་གཉིས་ལྷན་ཅིག་པར་དཀྱིལ་འཁོར་དུ་བསྐྱེད་དམ། ཡང་འདི་སྟོད་དུ་ལྷ་བསྐྱེད། སྨད་ཆ་རྒྱུན་དུ་མཆོད་པ་བྱེད་རྒྱུ། ཉིན་དང་པོ་མཆོད་པ་ཕུལ། དེ་ནས་ལྷ་བསྐྱེད་རྒྱུ་འདྲ་འམ་ཅི་ཡིན་བརྟག། ༈ འཛུགས་གཏོར་འདི་ལ་ཙཀླི་དགོས་མིན། དཀྱིལ་འཁོར་གྱི་སྟེང་དང་མདུན་གང་དུ་བཞག་པ་ལེགས།། ༈ མཆོད་གཏོར་ཐོད་རྒྱན་ཅན་གྱི་ཐོད་པ་དེ་ལ་ཐོད་མཁར་ཞེས་གཏོར་མ་བཟོ་ལུགས་མཁས་དབང་གིས་དེར་ཡང་སྣང་ན། ཐོད་མཁར་གྱི་མཚོན་བྱེད་ཐོད་པ་གཉིས་ཡོང་བ་གང་། །
༈ མཆོད་གཏོར་ལ་འཁོར་གསུམ་ལས་མེད་པ་གང་།། ༈ དགུ་པའི་སྐབས་ཀྱི་ལྷ་མོའི་གཏོར་མ་ཡང་ཐོད་སྐམ་དང་འཁོར་གསུམ་ཡོད་ཚོད་ལྟར་ན་འདི་ཡང་མཆོད་གཏོར་ཡིན་དགོས་སམ། ཡང་མཁས་དབང་གི་གཏོར་དཔེར་སྒྲུབ་གཏོར་དང་མཆོད་གཏོར་འདྲ་ཞེས་པ་ལྟར་ན་འདི་སྒྲུབ་གཏོར་འདྲ་ཡིན་པར་བྱས་ན་ཨེ་འགྲིག་བརྟག འཕང་རྒྱུའི་དམར་གཏོར་རང་ལུགས་ལ་ཕོ་རྒྱུད་མོ་རྒྱུད་དབྱིབས་ཁྱད་ཨེ་ཡོད། ལྷ་མོར་སྨན་རཀ་རྙིང་མ་བཞིན་ཐོབ་མིན་དང་མགོན་པོར་ཡང་ཐོབ་མིན་ཞེས་བརྟགས་ན། བྱང་ཆུབ་སེམས་འབྱོངས་ཟེར་བ་རཀྟ་ཡིན་ཕྱིན་མགོན་པོར་ནི་རང་བཞིན་ཁྲག་གཙང་མིན་པའི་རཀྟ་འོས་མོད། ལྷ་མོར་ཡང་གསང་སྒྲུབ་བཅའ་བཞིའི་སྐབས་ཤ་སྣ་ཚོགས། སྙིང་སྣ་ཚོགས། ཁྲག་སྣ་ཚོགས། ཆང་སྣ་ཚོགས། བདུད་རྩི་ལྔ་ཟེར་བ་ཙམ་བྱུང་བའི་བདུད་རྩི་དེ་སྨན་དུ་བྱེད་ན། ཁྲག་སྣ་ཚོགས་དང་། ཆང་སྣ་ཚོགས་དང་། ཤ་སྣ་ཚོགས་སོགས་མདོ་སྙོམས་པས་སྨན་རཀ་ཟུང་འབྲེལ་ལྟ་བུར་རང་མི་འགྲོ་འདྲ། དེས་ན་རྙིང་མ་རྣམས་སུ་སྨན་རཀ་མདོ་སྙོམས་ཀྱི་བྱིན་རླབས་ཀྱང་ཡོད་པ་བཅས་དེ་གཉིས་གལ་ཆེ་ཆུང་འདྲ་ལ་ཁད། མགོན་པོར་སྨན་མཆོད་དང་རཀྟ་ཡོད་ཀྱང་རྙིང་མའི་དེའི་དོད་ཐུབ་ཅུང་མིན་ཏེ་བྱིན་རླབས་ལོགས་སུ་འབྱུང་། ལྷན་སྐྱེས་དཀར་དམར་སོགས་ཀྱིས་བརླབ་རྒྱུ་སློབ་དཔོན་གྱི་ནང་མཆོད་དེ་ཡིན་པས་རྙིང་མའི་སྨན་དང་འདི་འདྲ་འམ། འོན་ཀྱང་རྙིང་མས་ཡང་བདུད་རྩིའི་ཕུད་གཏོར་ནི་སློབ་དཔོན་མདུན་གྱིས་བྱེད་པ་ལྟར་ན། སྨན་དང་ནང་མཆོད་ལ་ཁྱད་ཕྲན་བུ་མེད་དམ་བརྟག ལྷ་མོ་དང་མགོན་པོ་ལ་འང་ལམ་ཙམ་མཚུངས་འདྲ་ལ། ནང་མཆོད་དངོས་ནི་སློབ་དཔོན་མདུན་གྱི་དེ་ཡིན་ཏེ། དམ་ཚིག་སྦྱིན་སྐབས་གུར་གུམ་གྱི་ཆུ་ལ་སྔགས་བཏབ་ནས་སྟེར་བར་རྒྱ་གཞུང་དུ་བཤད་པའི་ཚབ། མར་རྔོག་ནང་མཆོད་འཐོར་བ་མཛད་ཞེས་པ་དེ། ལྷན་སྐྱེས་དཀར་དམར་གྱིས་བྱིན་རླབས་བྱས་པའོ། །འོན་ཀྱང་འདི་དུས་གསུངས་པའི་ཁྲག་སྣ་དེ་ཡང་བྱིན་གྱིས་བརླབས་ཟིན་ཡིན་ཏེ་ཐོད་པའི་སྣོད་སོགས་མཆོད་པའི་གོང་ཡོད་པ་དེས་སོ། །དེས་ན་དགྲ་བོའི་ཤ་སྣ་ཟེར་བའི་གྲངས་ཀྱི་ཚིག་འབྲས་ལེགས་སྦྱར་དང་སྦྱར་བ་མ་ཧཱ་རཀྟ་ཁཱ་ཧི་ཁཱ་ཧི་ཟེར་རྒྱུ་དེ་ཡིན་པས། ལིང་ག་དང་དགྲ་བོ་དགུག་གཞུག་ལ་སྦྲན་རྒྱུ་བྱིན་རླབས་མ་བྱས་པའི་ཁྲག་དགོས་པར་བྱེད་ན་ནི་འདིས་དེ་མི་འགྲུབ་པ་གཞིར་བཅས་ཏེ་བྱིན་རླབས་ཚར་བས་སོ། །དེས་ན་འདིའི་བཅའ་གཞིར་སློབ་དཔོན་མདུན་གྱི་ནང་མཆོད་ཀྱང་བྱུང་མི་སྣང་ཞིང་། རྡོར་དྲིལ་ཌཱ་རུ་དང་། གཙོ་བོར་བྲིས་སྐུ་བཀྲམ་པ་སོགས་ཀྱང་མ་བྱུང་སྣང་།། ༈ ཞག་གྲངས་བདུན་ཕྲག་གསུམ་གྱི་ཐོག་མའི་རིང་མགོན་བཟླས་ཐུན་གཅིག འདི་ཁའི་བཟླས་པ་ཐུན་གཉིས། སྒྲལ་ལས་མ་ཆག་ཙམ་བྱེད་པ་འདི་ལ་དོན་ཆེན་པོ་རང་ཇི་འདྲ།། ༈ གཞི་བདག་གཏོར་མ་གཅིག་གཏོང་རྒྱུ་གཞུང་དུ་མ་བྱུང་བས་དཀར་གཏོར་གཅིག་བཏང་བས་ཆོག་གམ།། ༈ གཞི་གཏོར་དང་བགེགས་གཏོར་ལ་ཆུ་དཀྱུས་བྲན་པ་ལེགས་སམ།། ༈ མགོན་པོའི་བཟླས་པར་སྔགས་ཡིག་བདུན་གཙོ་བོར་བྱེད་རྒྱུ་དེས་རུང་ངམ།། ༈ མགོན་པོ་ནས་བརྩམས་ཕོ་རྒྱུད་ཐམས་ཅད་ལ་ཐུགས་ཀར་ཤཱ་ས་ན་དང་མོ་རྒྱུད་ཐམས་ཅད་ལ་ཀ་ཀ་ཀཱ་བཀོད་ན་རུང་ངམ། ཀ་ཀཱ་འདི་མ་མོ་ཐམས་ཅད་ཀྱི་སྔགས་སུ་ཨེ་འགྲོ།། ༈ ལྷ་མོའི་སྔགས་འདིར་རུ་རུ་རོ་རོ་ཞེས་པ་དང་། རོ་རུ་ཞེས་ཡོད་པ་གང་དག འདི་ལ་དགྲ་འབུལ་གྱི་མིང་ཡོད་པ་དང་། འདི་ཁོང་གི་བསྟོད་པར་སྲོག་རྩ་མྱུར་དུ་ཆོད་ཅེས་ཡོད་པ་གཉིས་འགྲིག་ཉམས་དོད་དེ། འདི་བསྟོད་བསྐུལ་ལྟ་བུར་འགྲོ་བས་སྙམ། དེས་ན་བསྟོད་པ་རེས་ཀྱིས་འདོན་རུང་། བསྟོད་པ་ཚར་རྗེས་དེར། དེ་ལྟར་ལྷ་མོ་ཁྱོད་ལ་བསྟོད་འབུལ་ན་ཞེས་སམ། དེ་ལྟར་ཁྱོད་ལ་མཆོད་ཅིང་བསྟོད་འབུལ་ན། རྣལ་འབྱོར་བདག་ཅག་ཅེས་ནས་སྲོག་རྩ་མྱུར་དུ་ཆོད་བར་བརྗོད་ནས་དགྲ་འབུལ་བྱས་ན་ལེགས་སམ་སྙམ། གཏོར་གཤེགས་ལ་ཏལ་འབར་དང་སྤོས་ཧྲེང་ཉིན་མོ་ཡང་དགོས་སམ།། ༈ མགོན་གཏོར་སྲིད་ཁྲམ་མས་མ་འཕང་གོང་དེར་སྔོན་བསྐལ་ཡོད་ན་མ་གཏོགས་གཏོར་མ་སུའི་ཡིན་མི་ཤེས་པ་བྱེད་འདྲ།། ༈ མགོན་པོའི་བསྡུ་མཆོད་ཚོགས་ལྷག་གོང་། ལྷ་མོ་དེ་རྗེས་ལ་བྱས་ནས་བདག་དང་འགྲོ་ཞེས་བཞུགས་གསོལ་མཉམ་དུ་རུང་ངམ།། ༈ དེ་ཡང་ལྷ་མོའི་དཀྱིལ་འཁོར་ཡོད་མོད། མགོན་པོར་གཏོར་མ་ལས་མེད་ཀྱང་དེ་བཞིན་རུང་ངམ།། ༈ བདུན་གཉིས་པར་བསྲེག་ལིང་ལ་གནས་ཡིག་ཙམ་དགོས།། ༈ སྙིང་ཁར་སྲོག་གི་མཐར་གང་བྲིས།། ༈ མེ་རི་དང་ཛ་ཁྲམ་སོགས་མདོར་ན་མགོན་པོའི་བསྲེག་ལིང་དང་མཚུངས་དགོས་འདྲ་དེ་ཁུངས་མར་གང་བྲི་ཤེས་དགོས། ལིངྒའི་ཕྱིར་བསྐོར་རྒྱུའི་སྔགས་འདི་ཁར་བྲིས་ལྟར་ཡིན་མིན་དང་། དེ་ལྟར་དམོད་མོའི་བྲི་ལུགས།། ༈ འདི་ལ་ལིངྒ་ཐམས་ཅད་ལ་འབྱུང་སྦྱངས་མ་གཏོགས་སྦྱིན་འོག་དང་རན་ཐག་འདྲེན་པ་སོགས་ཨེ་དགོས།། ༈ འདི་རྣམས་ལྕགས་སླང་ལྟ་བུར་རྩེགས་བཞག་གིས་དགུག་སོགས་རུང་ངམ།། ༈ བདུན་གཉིས་པ་འདིར་མགོན་པོ་བཟླས་རྗེས་གཞི་སྙིང་ཟླ་བའི་རྗེས་སུ་དགུ་པ་ལྟར་ན་ལིངྒ་སྲེག་རྒྱུ་ཡིན་པས་སྲེག་སྔགས་དགོས་འདྲ་ཡང་། འདི་དུད་སོལ་མས་སྲེག་པ་ཡིན་པས་དེ་མི་དགོས་འདྲ་ལ། དུད་སོལ་མའི་བཟླས་རྗེས་བསྲེག་སྔགས་དགོས་ལ་ཁད་ཀྱང་། འདིར་བསད་སྔགས་ལྟ་བུ་དེ་ཁས་ཞལ་ཧོམ་འབུལ་ཕྱིར་བསྲེག་སྔགས་སྒེར་པ་མེད་པས་བཟླ་རྒྱུ་ཡང་མེད་དོ།། ༈ སྤྱིར་འབོད་རྦད་དབྱེ་བསད་ཟེར་བའི་འབོད་པ་འདི། མགོན་པོར་སུ་ཏྲི་ཡ་མ་ཡོང་བ་འདི་བྱ་གདོང་སྡེ་བཞིའི་གྲས་ཀྱི་སྔགས་ལ་ཡང་ཡོད་པས་སྲུང་མ་འབོད་པ་དང་། དེ་ལྟར་བོས་ནས་⁽14ad⁾ནྲྀ་ཐུམ་སོགས་ཀྱིས་རྦད་པ་ཡིན་འདྲ་མ་གཏོགས་འབོད་པ་འདི་དམིགས་བྱ་ཕོ་ཉ་འབོད་པ་ནི་མི་འདྲའོ།། ༈ ལྷ་མོས་འདིར་དགུག་པ་ཞེས་གསུངས་པ་ནི་དགུག་པ་འདྲ་འམ་སྟེ། ཐོག་མར་ལྷ་སྔགས་འདུག་རུང་རྗེས་ནས་ཨ་ཀརྵ་ཡ་འདུག་པ་སོགས་དང་། ཞལ་ཧོམ་རང་གི་གསུང་ཚུལ་ལ་སོང་རུང་དགྲ་འགུགས་འདྲ་སྙམ་སྟེ། དེ་ཡང་ཛ་ཛཿཡན་སྲུང་མ་འབོད་པ་དང་། ཁུག་མན་དགྲ་དགུག་ཡིན་ནམ་སྙམ་སྟེ་བརྟག སྤྱིར་ཨཀརྵ་ལྷ་ལ་སྦྱར་བ་སྔགས་སྡེབས་ན་ཡོད་ཚོད་སྙམ།། ༈ རྦད་པ་སྒེར་དུ་མ་བྱུང་བ་ཕག་མོ་བའི་དེ་ནས་བླངས་པ་འདིའི་ཁུངས་གར་ཡོད་བརྟག། ༈ ཞལ་ཧོམ་དུ་རྦད་པ་མི་འདུག་རུང་། དགུག་པ་ཡོད་ཕྱིར་སྲུང་མས་དགྲ་བཀུག་སྟེ་ཡོངས་པ་ལ་ཐོག་མར་རྦད་པའི་དོན་ཚང་ཞིང་མཐར་གྱིས་རྦད་པ་ནི་བསད་པ་ཡིན་པས་དེ་གཉིས་ལ་འདུ་སྟེ་རྦད་ཟེར་བ་དེ་ལ་གནོད་པ་བྱ་དོན་ཡིན་པར་དགུག་པ་ཡང་དེའི་ཆེད་དང་བསད་པ་ནི་གནོད་པའི་མཐར་ཐུག་ཡིན་པ་སོགས། མགོན་པོར་དགུག་པ་མེད་པ་ནི་རྦད་པ་ན་བཀུག་ཡོང་བའི་དོན་ལ་དགོངས་སམ་སྙམ། འོན་ཀྱང་ཕག་མོ་བས། བསྙེན་སྔགས། འབོད་སྔགས།། ༈ དུད་སོལ་མའི་སྐོར་མེ་ལྕེ་འབར་རྒྱུད་དང་། ཞི་སོགས་ལས་སྣ་ཚོགས་ཀྱི་སྦྱིན་སྲེག་བྱ་ཚུལ། དུད་སོལ་མ་བྱང་ཤར་མཚམས་ཀྱི་འཇིག་རྟེན་པདྨོ་རྣམ་པར་རོལ་པ་ན་སངས་རྒྱས་པདྨོ་དམ་པའི་དཀྱིལ་འཁོར་དང་། རེ་མ་ཏི་པདྨ་ཅན་གྱི་ཞིང་དུ་བྱང་སེམས་བློ་གྲོས་གཤིན་རྗེ་ཞེས་པར་ལུང་བསྟན་པ་རྒྱུད་ཀྱི་མཇུག་ན་ཡོད། རྒྱུད་འདི་ལྕོག་རོ་ཀླུའི་རྒྱལ་མཚན་གྱིས་བསྒྱུར་ཞེས། རྒྱུད་འདི་གསུང་མཁན་ཕྱག་རྡོར་རོ། །ཞུ་བ་པོ་བརྒྱ་བྱིན་སོགས། །
༈ དུད་སོལ་མའི་དངོས་གྲུབ་ཐམས་ཅད་འབྱུང་བའི་རྒྱུད་འདི་ཞུ་པ་པོ་ཕྱག་རྡོར། སྟོན་པ་བཅོམ་ལྡན་འདས་བྱང་ཆུབ་སྙིང་པོར་བཞུགས་པ། དེར་རིག་སྔགས་ཕུལ་བ་སོགས་ཀྱང་ཡོད། དེ་མཚམས་ནས་ཞུ་བའི་ཡུལ་ཧེ་རུ་ཀ་ཡིན་པར་བྱས་སྣང་བ་སྟོན་པ་ཧེ་རུ་ཀར་མཛད་པའི་ཆས་བརྟག གཟའ་སྐར་ཉི་མ་ཕུར་བུ་དང་། །མིག་དམར་སྤེན་པ་དག་ལ་ཤིས། །སྐར་མ་མཆུ་དང་མོན་གྲེ་དང་། །དབྱུག་གུ་བྲ་ཉེ་དག་ལ་གཏད་། །ཅེས། རང་ཧེ་རུ་ཀ་ཆོ་ག་གསུམ་བསྐྱེད་བྲིས་སྐུའི་ཐུགས་ཀར་མེ་འབར་བས་རང་ལུས་བསྲེགས་པའི་ཐལ་བའི་དབུས་ཨཱཾ་བསམས་ནས་བརྩམས་ལྷ་མོར་བསྐྱེད་རྒྱུའི་རང་ལུས་ཞེས་པ་མདུན་བསྐྱེད་ལ་དགོངས་སམ།། ༈ བསྒྲལ་ལས་སྡིག་སྤྱོད་སོགས། བསྟོད་པའི་མི་ཕམ་སྲིད་གསུམ་རྒྱུད་འདིར་ཡོད། བོང་བུ་ག་བཞོན། ཙིཏྟ་རིན་ཆེན། སངས་རྒྱས་ཤཱཀྱ་ཐུབ་པའི་སྤྱན་སྔ་རུ། ཁྱོད་ཀྱིས་དེང་ནས་སོགས་ཀྱང་འདིར་ཡོད། དུར་ཁྲོད་བདག་མོ་དངོས་གྲུབ་ཞལ་ཡང་ཡོད། འགྲོ་བའི་དོན་དུ་སྐུ་མཆོག་འཇིགས་པ། ཆོས་ཀྱི་སྲོག་ཤིང་ཆོས་ཀྱི་རྒྱལ་མཚན་སོགས་ཀྱང་དེར་ཡོད། སྲིའུ་གསོ་བ། སེར་འབེབས། སྤྲ་འབེབས། འདི་ནང་དུ་རྒབ་འདྲེ་གནོན་པ་ནི་མ་མཐོང་།། ༈ གསང་སྒྲུབ་ནཱ་རོས་མཛད་པར་བསྙེན་སྒྲུབ་ལས་གསུམ་གྱི་བསྙེན་པར་ནང་གཏོར་ཕྱི་གཏོར་བཏང་། ཕྱི་ནང་གསང་རྟེན་བསགས། རྟེན་གཏོར་རྒྱུན་གཏོར་བཅའ། རང་ལྷག་ལྷའི་མདུན་བསྐྱེད། བདག་བདེ་དགྱེས་སོགས་བྱ་བ་ཀུན་མཁྱེན་གྱི་གསང་སྒྲུབ་ཏུ་གསལ་ཞིང་། རྒྱ་གཞུང་གཉིས་སུ་ལྷ་མོ་ཉིད་ཀྱི་བདག་བསྐྱེད་བཤད་པ་ནང་སྒྲུབ་གཙོ་ཆེ་བའི་དབང་དུ་བྱས་པའོ་ཞེས་ཀུན་མཁྱེན་གསང་སྒྲུབ་ཏུ་སྣང་བ། རང་བདེ་དགྱེས་སོགས་བྱེད་པ་གསང་སྒྲུབ་ཡིན་གསུང་ངམ། གསང་སྒྲུབ་རང་ལ་ཡང་ཕྱི་ནང་གསང་གསུམ་དུ་བྱས་པའི་ཕྱི་སྒྲུབ་ལ་རང་བདེ་དགྱེས། ནང་ལ་རང་ལྷ་མོར་གསུང་ངམ་བརྟག མགོན་པོའི་རིགས་འདྲེས་ན་ནི་ཕྱི་མ་ལྟར་དགོས་འདུག་ལ། གསང་སྒྲུབ་འཕྲིན་ལས་འདོད་འཇོ་ནི་སྒྲུབ་པ་དང་ལས་སྦྱོར་བླ་མའི་མན་ངག་ལས་ཤེས་རྒྱུ་དང་། ལས་སྦྱོར་གྱི་ཆ་ཤས་གཏོར་མ་འཕང་བ་ཙམ་ཞིག་དེར་ཡང་གསུངས། ནང་གཏོར་ཕྱི་གཏོར་ཟེར་བ་ནག་ཕྱོགས་དང་དཀར་ཕྱོགས་པའི་གཏོར་མར་བཤད་པས་དཀར་བགེགས་དང་ཆ་མཐུན་པར་ཀུན་མཁྱེན་ལས་བྱང་དུའོ། །མངོན་རྟོགས་ཕྱི་ཁང་པ། ནང་ཐོད་མཁར། ལྷ་གྲངས་སོགས་སེང་སྟག་སྤྱང་དོམ་སོགས་སྐབས་ཀྱི་གོ་རིམ་ཙམ་མ་གཏོགས་ཀུན་མཁྱེན་གསང་སྒྲུབ་དང་འགྲིག ནཱ་རོའི་གསང་སྒྲུབ་ཏུ་སྒྲུབ་པ་ནི་བྲུབ་ཁུངས་བཅས་པར་ལིངྒ་གང་འདོད་ཐོད་པར་བཅུག དགུག་གཞུག་ལྷ་དབྱེ། མཚོན་དང་ཐུན་བྲབ། ལྕགས་སྡིག་ཕྱག་མཚན་གྱི་ཆོ་ག་དང་། སྤྱང་མོ་སྤྲོ་བས་བསད་གཏུབས། མཐར་ཞལ་ཧོམ་དེ་ཡང་ལིངྒ་སྒྲུབ་པ་དང་། རྟགས་མཐོང་ནས་ལས་ལ་སྦྱོར་བ་ལས་སྦྱོར་རམ། ལྷ་མོའི་གསང་སྒྲུབ་ཀྱི་ཞལ་གདམས་ཞེས་པར། ནཱ་རོའི་གསང་སྒྲུབ་ཏུ་གསུངས་པའི་ཕྱི་ནང་གསང་རྟེན་ངོས་འཛིན་དང་། རྟེན་གཏོར་གྱི་དབྱིབས་སོགས་བཤད་པ་ཀུན་གྱི་ཆ་དང་མཐུན་ནམ་སེམས། མཎྜལ་བཅའ་བ་ཚོམ་བུ་སོགས་དཀྱིལ་འཁོར། བདག་ཉིད་ལྷག་ལྷ། བདེ་དགྱེས་གདན་སོགས། མཎྜལ་དང་རྟེན་གཏོར་གཉིས་ཀ་མདུན་བསྐྱེད་བྱེད་པར་མཎྜལ་སྟེང་རྟེན་གཏོར་བཞག་རྒྱུའོ། །འདིར་འབྱུང་བརྩེགས་རི་རབ་རྒྱ་གྲམ་མེད་པར་བྷྲཱུྃ་ལས་གཞལ་ཡས་ཁང་བསྐྱེད་ཙམ། ནཱ་རོའི་གསང་སྒྲུབ་ཏུ་དེ་ཁ་ལས་མེད། མན་ངག་འདིར་ཐོད་མཁར་ཚར་གསུམ། ལོགས་གསུམ་སྟེ། ཁང་པར་ཕྱི་སེར་ཁ་དོག་སོགས་སྣང་། བསྙེན་དུས་ཐོད་མཁར་ནང་རིན་ཆེན་ས་གཞི། སྒྲུབ་དུས་བསྒྲལ་བའི་རོའི་སྤུངས་པའི་ས་གཞི་ཞེས། ཏི་ལས་བོང་བུ་འདི་དང་ཀུན་མཁྱེན་གཉིས་ཀ་མཐུན། ར་བཏགས་མེད། ལྷ་མོ་ཧཱུྃ་ལས་བསྐྱེད། རལ་གྲིར་འོད་ལྔ་འཕྲོ་བ་དང་། ཤཀྟི་མདུང་སོ་ལྟ་བུ་ལ་ཡུ་བ་བཞི་གཞོགས་ལ་རྨ་བྱའི་མདོངས་མང་པོས་བརྒྱན་པ་མགོ་ཁེབས་ཕུར་བུ་ཡོད་པ་དེ་བཞེད་ཅེས། ཀུན་མཁྱེན་གསང་སྒྲུབ་ཏུ་ཙན་འཁྱིལ། གོང་གི་ནཱ་རོའི་དེར་བཙན་དཀྱིལ། འདིར་ཞབས་སྟབས་མ་བཤད། གྲུ་གསུམ་གྱི་མ་མོ་གསུམ་སྒྲུབ་པའི་དུས་རྒྱན་མེད་གཅེར་མོར་བཤད། བསྙེན་དུས་ཀུན་མཁྱེན་གྱི་བཞིན་ཆོག་ངེས། སེང་སྟག་གི་གདོང་སོགས་འདིར་ཆོག་སྒྲིགས་ཀུན་མཁྱེན་གྱི་བཞིན་ཡོད། དེ་ཡང་ཐམས་ཅད་མཁར་གྱི་རྒྱབ་ཀྱི་ཕྱོགས་བཞིར་རིགས་བཞིའི་ལྷ་མོ། དེའི་རྒྱབ་ཕྱོགས་མཚམས་བརྒྱད་དུ་སེང་གདོང་མ་སོགས་ཕྲ་མེན་མ་བརྒྱད། དེ་རྒྱབ་སྒོ་བཞི་ཀངྐ་མ་བཞི། དེ་རྣམས་མཆུ་རིང་བར་བཤད། སྔགས་སྐབས། རང་གི་ཐུགས་ཀའི་ས་བོན་མཐར་བསྙེན་སྔགས་ཀྱིས་གཡས་སྐོར་དུ་སྐོར་བ་ཞེས་ཡི་དམ་དང་ལྷ་མོའི་སྔགས་གང་ཡིན་བརྟག ནཱ་རོའི་གསང་སྒྲུབ་ཏུ། འོད་ཟེར་འཕྲོ་བསྡུ་བླ་མ་དག་ལ་དྲིས། ཞེས་པའི་དོན་ལ་རང་གི་ཐུགས་ཀ་ནས་འོད་ལྔ་འཕྲོས་པ་མདུན་བསྐྱེད་ཐུགས་ཀར་ཕོག ཐུགས་རྒྱུད་བསྐུལ། སྔོན་གྱི་ཁས་བླངས་དྲན་ནས་ཐུགས་ཀའི་ཧཱུྃ་སྔགས་འཕྲེང་ལས་གཟུགས་བསྙེན་ཚུལ་དུ་སྔགས་འོད་ལྔ་འཕྲོ་བ་ཐུགས་ཀ་ནས་བྱུང་། བདག་གི་ཐུགས་ཀར་ཞུགས། ས་བོན་སྔགས་འཕྲེང་ལ་དངོས་གྲུབ་ཏུ་ཐིམ། དེ་ལས་འོད་ལྔ་བྱུང་། རང་ཞལ་ནས་ལྷ་མོའི་ཞལ